སྒྱུ་མའི་ཕྱག་རྒྱ་ཕཻཾ་གྱི་སྒྲ་དང་བཅས་ཏེ་སྤྱན་དྲངས་ཏེ། ཛཿཧཱུྃ་བཾ་ཧོཿའི་སྔགས་རྒྱ་དང་དམིགས་པས་བསྟིམ་ཞིང་། འཁྱུད་རྒྱ་དང་ཡོ་ག་ཤུདྡྷོའི་སྔགས་རྣམས་བརྗོད། རང་རྡོ་རྗེ་རྣལ་འབྱོར་མ་དང་འགྲོ་བ་ཐམས་ཅད་རྣལ་འབྱོར་མར་གྱུར་པ་སྔགས་སྐྱེས་དང་། ཡུལ་ཉེར་བཞིའི་དཔའ་བོ་དང་རྣལ་འབྱོར་མ་རྣམས་ཞིང་སྐྱེས། འོག་མིན་ན་བཞུགས་པའི་ལྷན་སྐྱེས་གསུམ། སྔགས་རྒྱས་གཅིག་ཏུ་བསྲེས་པས་ཕོ་ཉ་གསུམ་བསྲེས་བྱ་བ་ཡིན་ནོ། །ཚར་ཆེན་རིན་པོ་ཆེའི་ལུས་དཀྱིལ་ཡིག་ཆུང་ཡིད་བཞིན་ནོར་བུ་ལས། འགྲོ་བ་དག་པའི་རྣལ་འབྱོར་ཡན་ཉམས་སུ་བླངས་པའི་མཚམས་སུ་ཞེས་སྐབས་འདིར་ལུས་དཀྱིལ་བསྒོམ་པར་གསུངས་པ་གབ་པའི་རྣམ་པ་ཡིན་པས། འཇམ་དབྱངས་མཁྱེན་རྩེའི་ཁྲིད་ཡིག་ལས། དེ་ལྟར་ཡེ་ཤེས་པ་བཅུག་པས་རྐྱེན་བྱས་ཏེ་ལུས་ཀྱི་དཀྱིལ་འཁོར་གསལ་འདེབས་པ་ཡིན་ཞེས་གསུངས་པས། སྐབས་འདིར་ལུས་དཀྱིལ་བསྒོམ་དགོས་ལ། དེ་ལ་ཡང་ཡིག་ཆུང་ཡིད་བཞིན་ནོར་བུ་རྩ་བ་ལྟ་བུ་དང་། བླ་མ་གཞན་དག་གི་ཡང་ཡིག་ཆ་སོགས་རྣམ་གྲངས་མང་པོར་འཁྲུགས་སྡེབས་གབ་སྦས་ཀྱི་རྣམ་པར་ཡོད་པས་དབང་རྟུལ་རྣམས་ཐེ་ཚོམ་དུ་འགྱུར་བས་འདིར་གབ་སྦས་མེད་པར་བཤད་པ་ནི། རང་གི་སྙིང་གར་ཆོས་འབྱུང་ཉིས་བརྩེགས་ཕྱོགས་ལ་ཟུར་བསྟན་གྱི་ནང་ཉི་མའི་དཀྱིལ་འཁོར་གྱི་དབུས་ཀྱི་བྃ་ཡིག་འོད་དུ་ཞུ་བ་ལས་ཡི་གེ་དེའི་སྲོག་གི་ཨ་ཐུང་། དེའི་ཕྱོགས་བཞིར་གཡོན་དུ་ཡ་ལྗང་གུ། རྒྱབ་ཏུ་ར་དམར་པོ། གཡས་སུ་ལ་སེར་པོ། མདུན་དུ་ཝ་དཀར་པོ་དེ་ལྔའི་མཐའ་སྐོར་དུ་མདུན་ནས་བརྩམས་ཏེ་ཨོཾ་གསུམ་མའི་སྔགས་ཕྲེང་དམར་པོ་གཡོན་སྐོར་དུ་འཁོད་པ་ཡོངས་སུ་གྱུར་པ་ལས་དབུས་སུ་རྣལ་འབྱོར་མ་དམར་མོ། མདུན་དུ་དཀར་མོ། གཡོན་དུ་ལྗང་གུ། རྒྱབ་ཏུ་དམར་མོ། གཡས་སུ་སེར་མོ། མཐའ་སྐོར་གྱི་ཡིག་འབྲུ་སོ་གཉིས་རྣལ་འབྱོར་མ་སུམ་ཅུ་རྩ་གཉིས། དེ་ཐམས་ཅད་རྒྱན་ཆ་ལུགས་ཕྱག་མཚན་དང་བཅས་མངོན་རྟོགས་ལྟར་གསལ་འདེབས་པ་ནི་ལུས་དཀྱིལ་ཡིན་ལ། འདི་རྣམས་ཀྱི་བསྐྱེད་གཞིའི་ཡིག་འབྲུ་རྣམས་གོ་སླ་ཡང་། ཕྱོགས་བཞིའི་ཡིག་འབྲུ་མདུན་གྱི་རྣལ་འབྱོར་མ་དཀར་མོས་འཁྲུལ་གཞི་བྱས་པའི་མདུན་དུ་ཡ། གཡོན་དུ་ར། རྒྱབ་ཏུ་ལ། གཡས་སུ་ཝར་བྱེད་པ་ནི་འཁྲུལ་པ་སྟེ་རྒྱུ་མཚན་གཡོན་གྱིས་ཡ་རླུང་གི་རང་བཞིན་ལྗང་གུ་རྒྱབ་ཀྱི་ར་མེའི་རང་བཞིན་དམར་པོ། གཡས་ཀྱི་ལ་སའི་རང་བཞིན་སེར་པོ། མདུན་གྱི་ཝ་ཆུའི་རང་བཞིན་དཀར་པོ་ཡིན་པས་ཡིག་འབྲུ་བསྒོམ་པའི་ཚེ་ཐོག་མར་གཡོན་ནས་བརྩམས་དགོས་ཤིང་། འགའ་ཞིག་གིས་ཡིག་འབྲུ་བཞི་པོ་ཧ་རི་ནི་སར་བྱེད་པ་ཡང་མ་ངེས་པའོ། །ཡིག་འབྲུ་དེ་རྣམས་ཀྱི་དག་པ་ནི་རྡོ་རྗེ་ལུས་ལ་ཡུལ་ཆེན་པོ་སོ་བདུན་གྱི་རྩ་ཁམས་ཡི་གེ་ཚང་བར་གནས་པས། ཨོཾ་གསུམ་མ་ཡིག་འབྲུ་སོ་གཉིས་ལ་དབུས་ཀྱི་བྃ་དང་ཕྱོགས་བཞིའི་ཡ་ར་ལ་ཝ་རྣམས་བསྡོམས་པས་ཡིག་འབྲུ་སོ་བདུན་ལ་ཚང་བས་ཟབ་གནད་བླ་ན་མེད་པའོ། །འདི་ལ་ཡི་གེ་མི་འདྲ་བ་མང་དུ་ཡོད་ཀྱང་། འདིར་སྙན་བརྒྱུད་ལྷུག་པ་འཁྲུལ་མེད་དུ་གབ་སྦས་མེད་པར་བཀོད་པ་ཡིན་པས་ཡི་གེ་འདྲ་མིན་གཞན་དང་འཁྲུལ་བར་མི་བྱ་ཞིང་ཤིན་ཏུ་གཅེས་པར་ཟུང་ཞིག དེ་ལྟར་ལུས་དཀྱིལ་བསྒོམ་མ་ཐག་སློབ་བཤད་ཀྱི་དགོངས་པ་ཤིང་གཉིས་གཟེར་གཅིག་གིས་བསྡོམས་པའི་དཔེས་ཡི་དམ་འབྲལ་མེད་དུ་འཆིང་བའི་དོན་གྱིས་གོ་ཆ་བཀོད་པ་ནི་ངག་འདོན་ལས། དེའི་གནས་རྣམས་སུ་ཟླ་བའི་དཀྱིལ་འཁོར་གྱི་སྟེང་དུ་ལྟེ་བར་ཨོཾ་བྃ་དམར་མོ་རྡོ་རྗེ་ཕག་མོ་ཞེས་པ་ནས། ཕཊ་ཕཊ་དུད་ཀ་ཙཎྜི་ཀའི་ངོ་བོ། ཞེས་པའི་བར་ལྟར་གོ་ཆ་བཅིང་ངོ་། །ངག་འདོན་དུ་གོ་ཆ་བཀོད་པ་སྔོན་དུ་ཡོད་གབ་དཀྲུགས་ཡིན་པས་ལུས་དཀྱིལ་གྱི་རྗེས་སུ་བྱེད་པ་འདིའི་སློབ་བཤད་ཀྱི་ཟབ་གནད་དོ། །འདི་ཡན་ཆད་ཀྱི་མངོན་རྟོགས་སོགས་ཁྲིད་ཡིག་ཏུ་གསལ་བས་འདིར་བྲི་མ་དགོས་པས་བསྒོམ་བྱའི་དོན་ལ་ཐོས་བསམ་གྱིས་སྒྲོ་འདོགས་གཅོད་པ་བསྐྱེད་རིམ་ཀྱི་བྱ་བ་ཞེས་བྱ་ལ། གཉིས་པ་གཅད་དོན་ཉམས་སུ་ལེན་པ་སེམས་འཛིན་གྱི་བྱ་བ་ནི། ཁྲིད་ཀྱི་དུས་གསལ་སྣང་ཐོན་པར་བསྒོམས་པས་རྒྱུན་གྱི་ཉམས་ལེན་གྱི་ཐོག་ཏུ་ཕན་པར་འགྱུར་ཞིང་རྟག་པར་སེམས་འཛིན་བྱ་མི་དགོས་སོ། །དེ་ཡང་གསལ་ལ་དྲག་ལ་ཡུན་ཐུང་བ། །བསྐྱེད་པའི་རིམ་པ་གནད་དུ་ཆེ། །ཞེས་བཤད་པས་ཉོག་ཉོག་མུན་རྨུགས་བྱིང་ཐིབས་ཟ་ཟིའི་རྟོག་པ་འོག་འགྱུ་རྒྱ་འབྱམས་སུ་མི་གཏོང་བར་གསལ་ལ་མྱུར་བ་གནད་དུ་ཆེའོ། །དགུ་པ་བཟླས་པའི་རྣལ་འབྱོར་ནི། ངག་བཟླས་དང་། ཡིད་བཟླས་གཉིས་ལས། དང་པོ་ངག་བཟླས་ནི། ངག་འདོན་ལས། རང་གི་སྙིང་གར་ཆོས་འབྱུང་གྲུ་གསུམ་ཉིས་བརྩེགས་ཀྱི་ནང་དུ་ཟླ་བའི་དཀྱིལ་འཁོར་ལ། ཞེས་པ་ནས། ཨོཾ་གསུམ་མའི་སྔགས་ཀྱི་བར་ཡིན་ལ། དེ་ཡང་ལུས་དཀྱིལ་བསྒོམ་པའི་དབང་དུ་བྱས་ཏེ། ལུས་དཀྱིལ་གྱི་གཙོ་མོའི་ཐུགས་ཀར་ཆོས་འབྱུང་ཟླ་བ་ས་བོན་སྔགས་ཕྲེང་སོགས་བསྒོམ་པ་ལས་སྤྲོ་བསྡུ་བྱ་དགོས་པས་ཐུན་མོང་བ་ངག་འདོན་དང་ཐུན་མོང་མ་ཡིན་པ་འཇམ་དབྱངས་མཁྱེན་བརྩེའི་ཁྲིད་ཡིག་ཏུ་གསལ་བ་ལྟར་རོ། །གཉིས་པ་ཡིད་བཟླས་ནི། ལུས་གནད་དྲང་པོར་བསྲངས་ཏེ་རླུང་རོ་གསུམ་བསལ། འོག་རླུང་ཕྱེད་འཐེན་ཙམ་བྱས་ཏེ་རླུང་དལ་བར་རྔུབས་ཏེ་རྫོགས་པ་དང་། མཆིལ་མ་མཉམ་དུ་ལྟེ་འོག་ཏུ་ལྡིགས་ཀྱིས་བསྐྱུར་བས་ལུས་དཀྱིལ་ཡོད་མེད་གང་ཡིན་གྱི་སྙིང་གའི་ཆོས་འབྱུང་སྔགས་ཕྲེང་བྃ་ཡིག་སོགས་ལྟེ་བར་ཁྲིག་ཁྲིག་གིས་སླེབ་པར་བསམ་ལ་སླར་འོག་རླུང་རྫོགས་པར་འཐེན་ནས་འོག་རླུང་ཁ་སྦྱོར་གྱི་བུམ་ཆེན་འཛིན་པ་ལམ་འདིའི་ཁྱད་ཆོས་ཡིན་ཏེ། སངས་རྒྱས་ལམ་ནི་ཁ་སྦྱོར་དག་ལ་གནས། །ཞེས་གསུངས་པའི་ཕྱིར་རོ། །དེ་ཡང་ཆོས་འབྱུང་སྔགས་ཕྲེང་སོགས་བདེ་བ་སྐྱེ་བར་འདོད་ན་གསང་གནས་དང་། མི་རྟོག་པ་བསྐྱེད་པར་འདོད་ན་ལྟེ་བར་འབེབས་པར་གསུངས་ཀྱང་། གཙོ་བོར་ལྟེ་བར་འབེབས་པ་འདི་ཕྱག་ལེན་དུ་ཡོད། དེ་ལྟ་བུའི་སྔགས་ཕྲེང་རྣམས་ཀློག་པའི་ཚུལ་གྱིས་ཡིད་བཟླས་རླུང་ཇི་ཙམ་ཐུབ་ཀྱི་བར་དུ་བྱ། མི་ཐུབ་པ་དང་དལ་བུས་རང་འགྲོས་སུ་ནར་གྱིས་བཏང་ངོ་། །གཙོ་བོར་ངག་བཟླས་ཁོ་ནས་འབད་པར་གསུངས་སོ། །ཞར་བྱུང་རྫོགས་རིམ་ནི། རྒྱས་བཤད་ཀྱི་དབང་དུ་བྱས་ན། འོག་རླུང་གི་འཁོར་ལོ་ལ་བརྟེན་ནས་བདེ་བ་བསྒྲུབ་པ། བར་སྔགས་ཀྱི་འཁོར་ལོ་ལ་བརྟེན་ནས་དྲོད་བསྒྲུབ་པ། སྟེང་མཁའ་སྤྱོད་ཀྱི་འཁོར་ལོ་ལ་བརྟེན་ནས་མི་རྟོག་པ་བསྒྲུབ་པ། གསང་བ་ཟུང་འཇུག་གི་འཁོར་ལོ་ལ་བརྟེན་ནས་བདེ་སྟོང་སྒྲུབ་པ་སོགས་འཇུག་གནས་ལྡང་བའི་རིམ་པ་རྒྱས་པར་གསུངས་ཀྱང་དོན་འདིར་འདུས་པས་སླར་ཡང་རླུང་ཁ་སྦྱོར་སྔར་བཞིན་བཟུང་ལ། ཆོས་འབྱུང་བསྣོལ་མའི་མདུན་རྒྱབ་སྤངས་པའི་གྲྭ་བཞིར་དགའ་འཁྱིལ་དམར་པོ་གཡོན་འཁོར་དུ་འཁོར་བ་ལ་སེམས་གཏད་དེ་འཛིན་མེད་དུ་འཇོག་པ་དང་། ཡང་རླུང་འཛིན་པའམ་མ་བཟུང་ཡང་རུང་སྟེ། དབུ་མ་གཅིག་པོ་གསལ་བཏབ་པའི་མར་སྣར་དགའ་འཁྱིལ་དམར་པོ་དང་། ཡས་སྣའི་སྨིན་མཚམས་སུ་དགའ་འཁྱིལ་དཀར་པོ་བསམ་ལ། དགའ་འཁྱིལ་གཉིས་པོ་དབུ་མའི་ནང་དུ་ཡས་མས་ནས་འཁོར་བ་མཐར་འདྲེས་པ་ལ་སེམས་བཟུང་སྟེ་བརྗོད་མེད་དུ་འཇོག་པ་སོགས་ཁྲིད་ཡིག་ལྟར་རོ། །བར་འདིར་ཆོས་ཉིད་དངོས་སྟོན་གྱི་བྱིན་རླབས་དང་། རྩ་དབུའི་ཟབ་ཁྲིད་ཐུན་མོང་མ་ཡིན་པ་ཐེབས་ན་འདིར་བསྒོམ་དགོས་ཏེ། བརྒྱུད་འདེབས་ལས། ལྟེ་བའི་པདྨོར་རླུང་ལྡའི་ཏི་ལ་དཀར། །ཞེས་སོགས་ཀྱི་དོན་ཡིན་པའི་ཕྱིར། བརྒྱུད་འདེབས་ལས། ཐ་མལ་འོད་ཀྱི་གཏུམ་མོ་མཛེས་ལྡན་མ། །སོགས་ཀྱི་དོན་ནི། དབུ་མ་རླུང་སེམས་བསྡུ་བའི་རྣལ་འབྱོར་རམ། དབུ་མ་ཁ་དབྱེ་བ་ཞེས་དོན་གཅིག་མིང་གི་རྣམ་གྲངས་སུ་བཤད་པ་ཇི་ལྟར་བསྒོམ་ཚུལ་ནི། རོ་རྐྱང་དབུ་གསུམ་དང་དབུ་མའི་ནང་གི་ལྟེ་བའི་ཐད་དུ་རྃ་ཡིག་ལས་མེ་འབར་བ་དང་། དྭངས་མ་ཞུ་བ་སོགས་ཁྲིད་ཡིག་ལྟར་རོ། །དེའི་རྗེས་སུ་རླུང་ལུས་ལ་གནས་པ་བདེ་བ་སྒྲུབ་པ་དང་། སེམས་ལ་ཞུགས་པ་སྟོང་པ་སྒྲུབ་པ་གཉིས་ཀྱང་ཁྲིད་ཡིག་ཏུ་གསལ་བ་ལྟར་རོ། །འདི་ལ་གོང་གི་རྒྱས་བཤད་ཀྱི་ས་བཅད། འོག་རླུང་གི་འཁོར་ལོ་བརྟེན་ནས་བདེ་བ་བསྒྲུབ་པ་སོགས་རྣམ་གྲངས་བཞི་ཀ་འདུས་ཤིང་ཚང་ངོ་། །བཅུ་པ་བསམ་མི་ཁྱབ་ཀྱི་རྣལ་འབྱོར་ནི། ཐུན་མོང་དང་ཐུན་མོང་མ་ཡིན་པ་གཉིས་ལས། ཐུན་མོང་བ་ནི་ངག་འདོན་ལས། སྙིང་ཁའི་བྃ་ཡིག་སྔགས་དང་བཅས་པ་ལས་འོད་ཟེར་འཕྲོས་པས་ཁམས་གསུམ་ཐམས་ཅད་ཁྱབ། ཅེས་པ་ནས། དེ་ཇེ་ཕྲ་ཇེ་ཕྲ་ལས་མི་དམིགས་པར་གྱུར། ཞེས་པའི་བར་ཁྲིད་ཡིག་ལྟར་ཡིན་ལ། ཐུན་མོང་མ་ཡིན་པ་ནི་གསེར་ཆོས་ཁོ་ན་ངེས་པ་ཅན་དུ་མཛད་པས། ཚར་ཆེན་རྡོ་རྗེ་འཆང་གིས། མི་དབང་རྡོ་རྗེ་རིན་ཆེན་དཔལ་བཟང་གིས་བསྐུལ་ངོར་མཛད་པ་ཁོ་ན་བཞིན་ལ། དེ་ཡང་ཐུན་མཇུག་རྣམས་སུ་བསམ་མི་ཁྱབ་ཐུན་མོང་དང་ཐུན་མོང་མ་ཡིན་པ་གང་རིགས་བསྒོམ་པ་ལས་གཉིས་ཀ་བསྒོམ་མི་དགོས་སོ། །དེ་ནས་རང་ཉིད་རྗེ་བཙུན་མའི་སྐུར་གྱུར། ཞེས་ཐུན་མཚམས་ཀྱི་ལྷར་ལངས་ཏེ། དགེ་བ་འདི་ཡིས་མྱུར་དུ་བདག །ཅེས་སོགས་ཤླཽ་ཀ་གཉིས་དང་། མཁའ་སྤྱོད་ཞལ་བཟང་བལྟ་བའི་སྨོན་ལམ་བྱའོ། །དེ་ཡང་སྦྱང་གཞི་དུས་གསུམ་དུ་འཆི་བའི་སྣང་བ་བག་ཆགས་དང་བཅས་པ་ཐམས་ཅད་སྦྱོང་བྱེད་བསམ་མི་ཁྱབ་ཀྱི་རྣལ་འབྱོར་འདིས་སྦྱངས་པས་སྦྱངས་འབྲས་སངས་རྒྱས་ཆོས་སྐུ་དངོས་ཡིན་སྙམ་པའི་རྒྱས་བཏབ་པས་འབྲས་བུ་དེ་ཁོ་ན་ཉིད་མངོན་དུ་འགྱུར་བ་ཡིན་གསུངས། བཅུ་གཅིག་པ་སྤྱོད་ལམ་གྱི་རྣལ་འབྱོར་ལ་དངོས་དང་། ཡན་ལག་གཉིས་ལས། དང་པོ་དངོས་ནི། དེ་ལྟར་རིམ་གཉིས་ཀྱི་རྣལ་འབྱོར་ལས་ལངས་ཏེ་ཐུན་མཚམས་ཀྱི་བྱ་བ་ལ་འཇུག་པའི་ཚེ། སྟོང་ཉིད་ཀྱི་ངང་ལས་ཆུ་ལས་ཆུ་བུར་རྡོལ་བ་ལྟར་རང་ཉིད་སྣང་སྟོང་གཉིས་མེད་ཀྱི་རྡོ་རྗེ་རྣལ་འབྱོར་མ་རྒྱན་དང་ཕྱག་མཚན་མེད་པ་ཞིག་གི་སྐུར་ལངས་ཏེ་ཆགས་སྡང་གི་ཡུལ་གཟུགས་མཐོང་ཚད་རྣལ་འབྱོར་མའི་སྐུར་བལྟ་ཞིང་། སྙན་དང་མི་སྙན་གྱི་སྒྲ་ཐམས་ཅད་གྲགས་སྟོང་རྣལ་འབྱོར་མའི་གསུང་སྔགས་ཀྱི་སྒྲ་དང་། དྲན་རྟོགས་གང་ཤར་ཐམས་ཅད་རྡོ་རྗེ་རྣལ་འབྱོར་མའི་ཐུགས་བདེ་སྟོང་དབྱེར་མེད་དུ་ཤེས་པར་བྱས་ལ་མ་ཡེངས་པར་བསྐྱོང་བ་འདི་གལ་ཆེ་བས་དྲན་འཛིན་དྲག་པོས་མ་ཡེངས་པར་བྱ་བ་གནད་དུ་ཆེ་བར་གསུངས། གཉིས་པ་སྤྱོད་ལམ་གྱི་རྣལ་འབྱོར་ལ་ཕྱི་རོལ་མཆོད་པ། ཚོགས་འཁོར། སྦྱིན་སྲེག ཚེས་བཅུ། གཏོར་མའི་རྣལ་འབྱོར་ཏེ་ལྔ་ལས། དེ་རྣམས་ཁྲིད་ཡིག་དང་རྣམ་བཤད་སོགས་ཡི་གེ་ཟུར་དུ་ཡོད་པ་ལྟར་དང་། ཁྱད་པར་གཏོར་མའི་རྣལ་འབྱོར་ནི་ངག་འདོན་ལྟར་རོ། །ཕྱི་རོལ་མཆོད་པ་ནི་ཁ་ཟས་ཀྱི་རྣལ་འབྱོར་རྒྱས་འབྲིང་བསྡུས་གསུམ་གྱིས་བྱེད་ཚུལ་དང་། དེ་ལྟར་རྣལ་འབྱོར་བཅུ་གཅིག་ལ་དབང་བཞིའི་ལམ་ཚང་ཚུལ་སོགས་ཁྲིད་ཡིག་ལྟར་གོ་བ་གཅེས་སོ། །དེ་བཞིན་ཉམས་སུ་བླངས་པས་དབང་པོ་རབ་འབྲིང་ཐ་གསུམ་གྱི་གྲོལ་ཚུལ་གོང་དུ་སྤྱི་དོན་གཉིས་པ་བཤད་པ་ལྟར་ཡིན་པ། ཆེས་མྱུར་བ་འཕོ་བའི་རྣལ་འབྱོར་ནི་རྗེ་བཙུན་ཡབ་ཡུམ་ཞལ་སྦྱོར་དང་། ཡུམ་རྐྱང་གི་འཕོ་བ་གཉིས་སུ་གསུངས་ཀྱང་། བསམ་མི་ཁྱབ་ཐུན་མོང་མ་ཡིན་པ་ནི་འཕོ་བའི་མཆོག་ཡིན་པས་དེ་ཉིད་ལ། ནན་ཏན་དུ་བགྱིས་ན་ངེས་པར་མཁའ་སྤྱོད་ཀྱི་གོ་འཕང་ཐོབ་པར་འགྱུར་རོ། །རྫོགས་རིམ་དངོས་གཞི་ཆོས་ཉིད་བརྒྱུད་ནས་སྟོན་པ་དཔེ་གསུམ་གྱི་སྒོ་ནས་སྟོན་པར་བྱེད་པ་ནི་ཁྲིད་ཡིག་ཏུ་རྒྱས་པར་བཤད་པ་ལྟར་རོ། །སྤྱིར་བསྐྱེད་རིམ་གྱིས་སྐྱེ་བ་སྦྱོང་། བསམ་མི་ཁྱབ་ཀྱི་ཉེར་བསྡུས་འཆི་བ་སྦྱོང་། སྤྱོད་ལམ་གྱི་རྣལ་འབྱོར་རྣམས་ཀྱིས་བར་དོ་སྦྱོང་བར་བྱེད་པ་ཡིན། དེ་ཡང་བསྐྱེད་རིམ་གསལ་བའི་ངོ་བོ་སྟོང་པའི་རང་མདངས་བསྐྱེད་རིམ་དུ་གསལ་ཞིང་། འཆར་བ་དེ་གཉིས་ཀྱི་ངོ་བོ་དབྱེར་མེད་བརྗོད་བྲལ་གྱི་ངང་དུ་འཇོག་པ་གནད་ཆེའོ། །མདོར་ན་བསྐྱེད་རིམ་བཟླས་པ་དང་བཅས་པ་ནི་མཁའ་སྤྱོད་སྒྲུབ་པའི་ཐབས་ཀྱི་གཙོ་བོ་ཡིན་ལ། རྫོགས་རིམ་རྩ་དབུ་མ་ནི་ཕྱག་རྒྱ་ཆེན་པོ་མཆོག་གི་དངོས་གྲུབ་སྒྲུབ་པའི་ཐབས་ཀྱི་མྱུར་ལམ་ཁྱད་པར་འཕགས་པ་ཡིན་པས་ཟུང་འཇུག་ཏུ་ཉམས་སུ་ལེན་པ་ལ་འབད་པར་བྱའོ་གསུངས། ཟབ་ལམ་འདི་ལྟ་བུའི་མཁའ་སྤྱོད་དུ་བགྲོད་ནས་མཁའ་སྤྱོད་ཅེས་བྱ་བ་རྫུ་འཕྲུལ་གྱི་ནམ་མཁའ་ལ་རྒྱུ་ཞིང་སྤྱོད་ཡུལ་དུ་བྱེད་པ་ལུས་མཛེས་ཤིང་ལོ་བཅུ་དྲུག་པའི་ན་ཚོད་དང་ཆ་ལུགས་ཅན། ཚེ་ཉི་ཟླ་དང་མཉམ་པ་ཅི་བསམ་པའི་ལོངས་སྤྱོད་ནམ་མཁའ་ལས་འབྱུང་བ། རྫུ་འཕྲུལ་གྱི་སྟོབས་ཀྱིས་སངས་རྒྱས་ཀྱི་ཞིང་ནས་སངས་རྒྱས་ཀྱི་ཞིང་དུ་འགྲོ་ཞིང་སྤྲུལ་སྐུ་ལས་ཆོས་ཉན་པ། དཔའ་བོ་མཁའ་འགྲོ་རྣམས་དང་སྐལ་པ་མཉམ་པར་སྤྱོད་ཅིང་རྟེན་དེ་ཉིད་ལས་འཚང་རྒྱ་བར་ངེས་པ་སྐུ་གསུམ་ཡན་ལག་བདུན་ལྡན་ཁྱབ་བདག་རྡོ་རྗེ་འཆང་ཆེན་པོའི་གོ་འཕང་མྱུར་དུ་ཐོབ་ངེས་པ་དེ་ལྟར་རོ། །དེ་ཡང་ཕྱི་རོལ་ན་རྣལ་འབྱོར་མ་ཡོད་པའི་གཉིས་འཛིན་མེད་པར་རང་སེམས་རྣལ་འབྱོར་མ་སྐྱེ་འགགས་གནས་གསུམ་དང་བྲལ་བ་སྟོང་གསལ་བརྗོད་མེད་གཉུག་མ་ཟུང་འཇུག་བློ་འདས་འདིའི་རང་ངོ་ཤེས་པ་གལ་ཆེ་སྟེ། བརྒྱུད་འདེབས་ལས། སྐྱེས་འགག་གནས་གསུམ་བྲལ་བ་གདོད་མའི་གཤིས། །ཞེས་སོགས་ཤླཽ་ཀ་གཅིག་གིས་དོན་ཡིན་པའི་ཕྱིར། དེ་ལྟར་རང་ངོ་ཤེས་པས་རྩ་ཡིག ཐིག་ལེ་རླུང་སེམས་དང་བཅས་པ་བདེ་ཆེན་ཆོས་ཀྱི་སྐུ་ཐོབ་ནས་གཟུགས་སྐུའི་སྤྲུལ་པ་གྲངས་མེད་པས་སེམས་ཅན་མཐའ་ཀླས་པའི་འགྲོ་དོན་བྱེད་པའི་ཕྱིར། རྩ་རླུང་ཐིག་ལེ་ཨེ་ཝྃ་དབྱིངས་སུ་ཐིམ། །ཞེས་སོགས་ཤླཽ་ཀ་གཅིག་གི་དོན་བསྟན་པ་ཡིན་ནོ། །དེ་ལྟར་ནཱ་རོ་མཁའ་སྤྱོད་ཀྱི་ཟབ་གནད་སྙིང་པོར་བསྡུས་པ་མཐོང་བ་རབ་གསལ་ཞེས་བྱ་བ་འདི་ནི་དད་པའི་ནོར་ཅན་ཁྱིམ་པའི་རྡོ་རྗེ་འཛིན་པ་སྡེ་པ་ཀླུ་དབང་ལགས་ཀྱིས་ནན་ཏུར་ཆེན་པོས་ཡང་ཡང་བསྐུལ་བ་ལ་བརྟེན་ནས་དགེ་སློང་བྱ་བྲལ་བ་པདྨ་འཕྲིན་ལས་ཀྱི་རང་ལོ་དོན་གཉིས་སུ་སླེབས་པའི་སྟེང་དུ་བྲིས་པའི་ཡི་གེ་བ་ནི་ཉེར་གནས་དགེ་སློང་ཕན་བདེས་བགྱིས་པ་ཡིན་ལ། སྤྱིར་ལུགས་འདིར་རྒྱ་བོད་ཀྱི་ཡི་གེ་མང་ཞིང་། དེ་དག་ཀྱང་འདྲ་མིན་སྣ་ཚོགས་སུ་སྣང་ཡང